Lyk in see gevind: Vrou geïdentifiseerLizel Gerber. Foto: Facebook Die liggaam van ŉ vrou wat verlede Maandag in die see by die Punt in Mosselbaai in die Suid-Kaap gevind is, is geïdentifiseer. Kapt. Malcolm Pojie, woordvoerder van die polisie, het gesê die oorledene is Lizel Gerber (39) van Mosselbaai. Hy het gesê daar word in dié stadium geen vuilspel vermoed nie. ŉ Geregtelike doodsondersoek word gedoen en daar word ook na die moontlikheid gekyk dat sy van ŉ krans af in die see geval het. Die Nasionale Seereddingsinstituut (NSRI) en polisie is verlede Maandag omstreeks 15:50 ontbied nadat lede van die publiek die liggaam in die see by die Punt gesien dryf het. Lede van die NSRI het die liggaam uit die water gehaal en na die strand geneem waar lede van die forensiesepatologie-eenheid en die polisie die liggaam verwyder het.